钦定古今图书集成/明伦汇编/官常典/第099卷 > 宁靖王奠培
## 钦定古今图书集成/明伦汇编/官常典/第099卷 > 宁靖王奠培

按《明外史宁献王传》：“靖王奠培，宁宪王权孙也。父盘
烒，为世子，先卒。正统十二年，奠培嗣，追封盘烒为惠
王。奠培善文辞，著仙谣、《却扫吟》、拟古诗二百馀篇，皆
有思致。然性卞急，多嫌猜。景泰中，弋阳王奠壏讦其
反逆，罪于巡抚韩雍，雍以闻。帝遣官往谳，逮军民六
七百人，遇天顺改元赦不治，苐谪戌。诱王为恶者，教”
授游坚。奠培由是憾守土官不为礼。布政司崔恭积
不平，辄拒奠培请嘱，奠培遂诬劾恭不法事。恭亦奏
奠培私献、惠二王宫人，逼内官熊璧自尽。按问，恭奏
皆实。夺奠培护卫，改为南昌左卫，以隶都司。弋阳王
奠壏，奠培弟也，锦衣逯杲使。诇事者诬奠壏烝母英
宗遗奠培书，令具实以闻，而遣驸马都尉薛桓与杲
莅问。奠培奏“无是事。”杲按，亦无实。帝怒，责问杲。杲惧
罪，仍以为实。帝乃赐奠壏母子自尽，焚其尸。是日，雷
雨大作，平地深数尺。众咸冤之。成化十一年，奠培与
弟石城王奠堵交恶，互讦奏，被旨切责。弘治四年薨。
子觐均立，十年薨。子宸濠嗣。

按《藩献记》：“宁靖王奠培，惠王子也。𦡱干疏髯，尤敏于
学。才藻丰赡，一意修文辞，造语惊绝。性孤介寡合，即
诸父兄弟小有不惬，动生猜嫌。以故临川、弋阳褫爵，
皆王志也。在位四十三年，寿七十四，弘治四年薨。”